text: Krimimesse for børn skaber både gode læsere og kulturforbrugere
  18 april 2018 kl. 15.10
  Bloddryppende fodspor, politiafspærringer og uløste mordgåder. Fængselscellerne i Horsens Statsfængsel var onsdag lavet om til gerningssteder for 850 skoleelever.
  
  Lea Nielsen, 7. klasse, Østerhåbskolen, Horsens: " Jeg har lært at finde spor i en tekst og bruge dem til at løse mysterier. Det har jeg lært rigtig meget af."
  850 elever fra 7. klasserne i Horsens Kommune var i dag samlet i anledning af Skolernes Krimimesse. 
  Udover at lære om krimigenren har hver klasse op til krimimessen skullet samarbejde med både fængselspræster, tidligere indsatte, forfattere og fængselsbetjente. 
  - Vores fordybelsesområde er 'crime scene', så det er meget med sanser. Føleposer og en leg, hvor man skal huske noget. Sådan lidt blandet, fortæller Lea Nielsen, der går i 7. klasse på Østerhåbskolen i Horsens.
  Siden vinterferien har danskundervisningen for Lea Nielsen og hendes klassekammerater stået i krimiens tegn. 
  - Det er meget sjovt fordi det er så anderledes. Normalt skal vi bare sidde og læse i en bog, hvor vi her får lov til at lave noget kreativt, siger Lea Nielsen. 
  I cellerne skal de igennem aktiviteter fortælle og vise, for helt fremmede elever, hvad de har lært. 
  - Den her præsentation overfor andre børn de ikke kender, giver dem noget rent dannelsesmæssigt og sætter læring i et andet perspektiv, end hvis de bare viser det til klassekammerater, siger klasselærer Trine Dam. 
  Udover fremlæggelserne er der arrangeret forskellige workshops:
  - Vi vil både lave gode læsere, men også lære børnene Horsens' kulturliv bedre at kende.
  Og det er noget Lea Nielsen kan genkende: 
  - Jeg har lært at finde spor i en tekst og bruge dem til at løse mysterier, det har jeg lært rigtig meget af.
  
  